Source: https://kuria-birosag.hu/hu/sajto/tajekoztato-kfviii352252015-szamu-ugyben-becslesi-eljarasban-hozott-adohatosagi-hatarozat
Timestamp: 2020-08-14 10:55:09
Document Index: 23793356

Matched Legal Cases: ['Kúria\n', 'bíróság ', 'Kúria ', 'bíróság ', 'Kúria ', 'bíróság ']

Tájékoztató a Kfv.III.35.225/2015. számú ügyben becslési eljárásban hozott adóhatósági határozat felülvizsgálata során irányadó szempontokról | Kúria
Az adóhatóság jogerős határozatában felperes terhére két adóévre személyi jövedelemadó és százalékos egészségügyi hozzájárulás adónemekben – becslést alkalmazva – adóhiányt állapított meg, és az adóhiány után felperest adóbírság és százalékos egészségügyi hozzájárulás (Eho) megfizetésére kötelezte.
A felperes a határozat bírósági felülvizsgálatát kezdeményezte, vitatva a becslés jogalapját és módszerét, az adóbírság vonatkozásában az alkalmazandó jogot, továbbá – az Eho adónemben tett megállapítással összefüggésben – a személyi jövedelemadó adónemben figyelembe vett adóalapot és számított adót.
A közigazgatási és munkaügyi bíróság jogerős ítéletével a felperes keresetét elutasította.
A felperes felülvizsgálati kérelme folytán a Kúria 2015. szeptember 30-án hozott döntésében hatályon kívül helyezte az elsőfokú bíróság ítéletét, és az elsőfokú bíróságot új eljárásra és új határozat hozatalára utasította. A Kúria megállapította, hogy az elsőfokú bíróság a becslés jogalapja és módszere, valamint az adóbírságra alkalmazandó jog tekintetében jogszerűen döntött, indokolási kötelezettségének azonban nem tett eleget abban a körben, mely a személyi jövedelemadó adóalapjának és összegének vitatására vonatkozott.